Metrobeampte vas ná hy glo dogter verkragArgieffoto ŉ Kaapse metropolisiebeampte het bedank nadat hy in hegtenis geneem is op aanklag dat hy sy dogter verkrag het. Die 41-jarige man van Grabouw is Sondag in hegtenis geneem. Kapt. FC van Wyk, woordvoerder van die polisie, het bevestig die 17-jarige meisie is glo gedwing om met haar pa seks te hê. “Die verdagte het Dinsdag in die Grabouw-landdroshof verskyn en is op borgtog van R2 000 vrygelaat. Die saak is tot 17 Junie uitgestel,” het Van Wyk gesê. Die Son het Vrydag berig dat die beweerde verkragting glo verlede Saterdag plaasgevind het in die huis wat die tienermeisie met haar pa deel. Richard Bosman, Kaapstad se uitvoerende direkteur van veiligheid en sekuriteit, het bevestig dat die beampte Vrydag met onmiddellike effek bedank het. “Hy het nie teruggekeer werk toe ná sy inhegtenisneming en hofverskyning nie,” het Bosman aan News24 gesê. Volgens Bosman sou die beampte geskors geword het indien hy nie bedank het nie. Die beampte se skorsing sou van krag gebly het tot na die afhandeling van ŉ interne dissiplinêre proses en die hofsaak. News24